b'\n_START_ARTICLE_\nBj\xc3\xb8rnespinnere\n_START_SECTION_\nUtseende\n_START_PARAGRAPH_\nBj\xc3\xb8rnespinnere har et vingespenn p\xc3\xa5 mellom 5\xc2\xa0og\xc2\xa0100\xc2\xa0millimeter. Mens det hos de norske artene er mellom 20\xc2\xa0og\xc2\xa070\xc2\xa0millimeter._NEWLINE_De fleste voksne bj\xc3\xb8rnespinnere (imago) har en tykk og h\xc3\xa5ret kropp, mange av artene har et fargerikt og tydelig vingem\xc3\xb8nster. Ofte er ogs\xc3\xa5 kroppen kraftig farget. Men det finnes spinkle arter uten s\xc3\xa6rlige farger. De med kraftige farger finnes vanligvis i underfamilien Arctiinae, her er fargene vanligvis i r\xc3\xb8dt, gult, oransje og svart. De sterke fargene signaliserer at bj\xc3\xb8rnespinnerne er giftige eller usmakelige (aposematisme). Mens mange av de artene som har mer beskjedne farger er artene i underfamilien lavspinnere. Selv om mange har kraftige farger er det flere som er  helt hvite, med sm\xc3\xa5 m\xc3\xb8rke flekker p\xc3\xa5 vingene, som vanlig tigerspinner. Antennene er mer eller mindre fj\xc3\xa6rformede, mest hos hannene._NEWLINE_Det som er s\xc3\xa6rpreget hos lavspinnerne er at mange av artene har lange og smale framvinger. Bakvingene er ofte store og runde. De kan derfor minne om arter i familien pyralider (Pyralidae).  Pyralidene har lange palper, og er generelt mindre enn bj\xc3\xb8rnespinnere. Vingene holdes taklagt bakover kroppen i hvile. Noen av artene i delgruppen lavspinnere \xc2\xabruller\xc2\xbb i tillegg vingene tett rundt kroppen._NEWLINE_Noen f\xc3\xa5 av artene har utseende som skiller seg ut. Blant de nordiske artene er det Dysauxes ancilla, som ligner endel p\xc3\xa5 en tussm\xc3\xb8rkesvermer. De to ganske sm\xc3\xa5 artene nakenspinner og dverglavspinner har rundere vinger enn de andre i familien._NEWLINE_Larvene er normalt sterk beh\xc3\xa5ret. Noen har tett h\xc3\xa5rbekledning, mens andre har tynnere h\xc3\xa5rbekledning slik at kroppen lett synes. H\xc3\xa5rene er vanligvis arrangert i dusker p\xc3\xa5 hvert ledd. Disse danner rekker av h\xc3\xa5rdusker bakover kroppen. Noen av h\xc3\xa5rduskene kan v\xc3\xa6re lysere, litt gul eller rustr\xc3\xb8d farge og de danner derfor langsg\xc3\xa5ende linjer p\xc3\xa5 larvens kropp.\n_START_SECTION_\nLevevis\n_START_PARAGRAPH_\nBj\xc3\xb8rnespinnere finnes i alle naturtyper. De fleste artene lever i varme og lnktropiske str\xc3\xb8k. Men mange arter finnes bare i fjellet eller lengst nord. Slik som det er tilfelle for stripet bj\xc3\xb8rnespinner, nordlig bj\xc3\xb8rnespinner, polarbj\xc3\xb8rnespinner og flekkbj\xc3\xb8rnespinner, som bare finnes i Finnmark og nordlige Troms._NEWLINE_I underfamilien Arctiinae er ofte bakvingene sterkt farget i r\xc3\xb8de og orange farger. Ved fare eller dersom bj\xc3\xb8rnespinneren f\xc3\xb8ler seg truet, viser den ofte bakvingene noe som virker som en advarsel for byttedyr. Fargesignalet redder ofte bj\xc3\xb8rnespinneren fra \xc3\xa5 bli spist._NEWLINE_Noen arter har h\xc3\xb8reorganer som er s\xc3\xa6rlig f\xc3\xb8lsomme for ekkosignalene som flaggermus bruker i sin jakt p\xc3\xa5 insekter. Merker bj\xc3\xb8rnespinneren at en flaggermus er i n\xc3\xa6rheten, kan den sende ut et "jamme-signal" som enten forvirrer flaggermusen eller signaliserer at m\xc3\xb8llen er uspiselig. I alle tilfeller medf\xc3\xb8rer det at den unng\xc3\xa5r \xc3\xa5 bli spist._NEWLINE_Hunnen legger eggene vanligvis rett p\xc3\xa5 n\xc3\xa6ringsplanten, ofte legges de i sm\xc3\xa5 grupper. Hos flere arter velges gjerne undersiden av et blad. Noen arter, for eksempel brun bj\xc3\xb8rnespinner, kan spise en lang rekke planter, mens andre, for eksempel karminspinner p\xc3\xa5 land\xc3\xb8yda (Senecio jacobaea) er ganske spesialiserte._NEWLINE_Larvene lever p\xc3\xa5 ulike planter, urter eller tr\xc3\xa6r.  Larver i underfamilien Arctiinae lever av \xc3\xa5 gnage blad, p\xc3\xa5 tr\xc3\xa6r og urter. Men hos lavspinnere, i underfamilien Lithosiinae, lever de fleste arter, p\xc3\xa5 lav og alger som de gnager.   Flere av artene er giftige fordi de f\xc3\xa5r giftstoffer i kroppen fra plantene de spiser. Giftige n\xc3\xa6ringsplanter kan v\xc3\xa6re gullregn og poteter._NEWLINE_Larver av bj\xc3\xb8rnespinnerne  er aktive om natten.  Generelt  er mange av artene ogs\xc3\xa5 dagaktive om h\xc3\xb8sten, f\xc3\xb8r overvintringen, og om v\xc3\xa5ren er de gjerne bare nattaktive._NEWLINE_Bj\xc3\xb8rnespinnere er sommerfugler og tilh\xc3\xb8rer gruppen av insekter med fullstendig forvandling (holometabole insekter), som gjennomg\xc3\xa5r  en metamorfose i l\xc3\xb8pet av utviklingen. Larvene er ofte radikalt forskjellige fra de  voksne, b\xc3\xa5de i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der bj\xc3\xb8rnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er ofte delvis gjennomskinnelig spunnet og best\xc3\xa5r ogs\xc3\xa5 ofte av noe av larvens h\xc3\xa5rbekledning. Puppestadiet varer vanligvis tre til fem uker.\n_START_SECTION_\nSkadedyr\n_START_PARAGRAPH_\nNoen arter kan gj\xc3\xb8re skade p\xc3\xa5 skog eller i frukthager.\n_START_SECTION_\nBildegalleri\n_START_PARAGRAPH_\nNettsiden Svenska Fj\xc3\xa4rilar  og  har bilder av alle nordiske arter.'